קייט בורנשטיין

קתרין ונדאם "קייט" בורנשטיין (באנגלית: Katherine Vandam "Kate" Bornstein; נולדה ב-15 במרץ 1948) היא סופרת אמריקאית, מחזאית, אמנית מיצג ותאורטיקנית של המגדר. קייט היא טרנסג'נדרית, אשר עברה תהליך מעבר מגדרי ב-1986. באוטוביוגרפיה שלה כתבה "איני קוראת לעצמי אישה, ואני יודעת שאינני גבר". באותו חיבור התייחסה בורנשטיין גם לאבחונה כבעלת אישיות גבולית, לאנורקסיה ולהפרעת דחק פוסט-טראומטית שמהן סבלה בעברה. בורנשטיין סבלה כ-20 שנה מלוקמיה לימפוציטית כרונית ובספטמבר 2012 אובחנה כחולה בסרטן הריאות. נכון ל-21 במאי 2014, אחרי טיפולים כימותרפיים והקרנות הודיעה קייט שהיא נקייה מסרטן. קייט ושותפתה ברברה קרלאס גרות בניו יורק. ב-2014 יצא סרט ביוגרפי על חייה ומפעלה של קייט בורנשטיין על ידי המפיק סם פדר בשם Kate Bornstein: Is A Queer & Pleasant Danger. בורנשטיין נולדה בנפטון סיטי, ניו ג'רזי, למשפחה יהודית קונסרבטיבית ממעמד הביניים, וגודלה כבן. היא מספרת על ילדותה, שהיא מגיל צעיר מאוד ידעה שאין היא רוצה לגדול להיות לגבר. היא חשבה אז שמשמע הדבר שעליה להיות אישה. הדימוי היחיד שהיה לה בתקשורת לגבי זהויות טרנסג'נדריות היה סיפורה של כריסטין יורגנסן, ולדבריה, הייצוג היה חסר אמפתיה, ומוביל ללעג וגנאי, מה שגרם לה להסתייגות רבת שנים מהתעמתות עם זהותה שלה. היא למדה אמנות התיאטרון עם ג'ון אמיי (John Emigh) וג'ים ברנהיל (Jim Barnhill) באוניברסיטת בראון. הלבטים הפנימיים שלה, בשילוב עם רוח התקופה, הובילו לטיול חוף לחוף ברחבי ארצות הברית, בה חיפשה את עצמה במרחבים רוחניים שונים - היא ביקרה אצל האמיש, הצטרפה לקבוצת לימוד קבלה, בדקה את התאמתה לדת הבהאי, וב-1969 הצטרפה לכנסיית הסיינטולוגיה והייתה לחברה פעילה ב"ארגון הים", אחד מארגוני הסיינטולוגיה שבו כ-6,000 חברים, והייתה במשך מספר שנים סגנית רב-החובל בספינתו של ל. רון האברד. ב-1981 עזבה את התנועה באופן רשמי. לעזיבתה הפומבית את הכנסייה ולאנטגוניזם שפיתחה כלפי הסיינטולוגיה היו השלכות אישיות: בתה של בורנשטיין (שנולדה בתקופה שבה עדיין הזדהתה כגבר), בעצמה סיינטולוגית, אינה מקיימת עמה כל קשר. בורנשטיין חוותה תסמינים פוסט-טראומטיים מחוויותיה בקרב הסיינטולוגים, ובאותה תקופה החלה להגיע להחלטות לגבי המעבר המגדרי שלה, והחלה את השינוי. בורנשטיין עברה ניתוח למעבר מגדרי בשנת 1986. כשנשאלה בורנשטיין מה גרם לה לבחור להצטרף לארגון "הכה ידוע במאפייני הכת שלו", השיבה, "הם אמרו לי שאין לנו נשמה, אלא שכל אחד מאיתנו הוא הנשמה של עצמו, שאני לא הגוף שלי או המוח שלי, אלא הרוח שלי. הם סיפרו לי שאין לנו קשר לזמן, אנרגיה, חומר או חלל. בעיני, כל זה הסתכם בכך שאין לנו מגדר". בורנשטיין מעולם לא האמינה ברעיון שטרנסג'נדריות הן "נשים הלכודות בגופם של גברים", והיא שוללת את הבינאריות המגדרית המקבלת רק שני מגדרים תקינים - גבר ואישה. ובאמת, לאחר הניתוח, היא הבינה כי גם לא נוח לה להזדהות כאישה, למרות שהיא באופן החלטי יודעת שהיא אינה גבר. בורנשטיין, הנמשכת לנשים, התיישבה בקהילה טרנס-לסבית בסן פרנסיסקו, וכתבה ביקורות אמנות בשבועון שפונה ללהט"ב "The Bay Area Reporter". בשנים הבאות החלה להתייחס לעצמה לא כאיש ולא כאישה. הדבר דחף את בורנשטיין לחזור ולהופיע. היא יצרה מספר מופעים, חלקם מופעי יחיד. זו הייתה הדרך היחידה שמצאה בורנשטיין להעביר לקהל את הפרדוקסים של החיים. נוסף לעיסוקים אלה מעבירה בורנשטיין סדנאות וכותבת ספרים. בין פרסומיה רומן ומספר ספרי מגדר ותאוריה קווירית. ספרה "Hello Cruel World" (שלום עולם אכזר) נכתב על מנת להניא "בני נוער, חריגים ומוקצים אחרים" מהתאבדות. "עשה כל שביכולתך כדי לתת לחייך ערך רב יותר", כותבת בורנשטיין, "כל עוד אינך מתנהג בנבזיות כלפי אחרים". בשנת 2017 הופיעה בסרט הקולנוע "שבת בכנסייה". בשנת 1989 יצרה בורנשטיין הפקת תיאטרון בשיתוף פעולה עם נורין רנס, "נחבא: מגדר", המבוססת על קווים מקבילים בין חייו של בורנשטיין ושל הרקולין ברבין (Herculine Barbin) שנולד כאינטרסקס. בורשטיין ערכה את "פשעי מגדר: הדור הבא" בשיתוף עם ס. ביר ברגמן (S. Bear Bergman). האנתולוגיה זכתה בשלושה פרסים ספרותיים מאת קרן למדא לספרות בשנת 2011. האוטוביוגרפיה של בורנשטיין שכותרתה "סכנה קווירית ונעימה: זכרונות", יצאה לאור במאי 2012. בשנת 2013 הוקמה קרן על מנת לסייע לבורשטיין כלכלית להתמודד עם מחלת הסרטן בה חלתה. Bornstein, Kate (1994). Gender Outlaw: On Men, Women, and the Rest of Us. New York City: Routledge. Sullivan, Caitlin; Bornstein, Kate (1996). Nearly Roadkill: An Infobahn Erotic Adventure. New York City: High Risk Books. Bornstein, Kate (1998). My Gender Workbook: How to Become a Real Man, a Real Woman, the Real You, or Something Else Entirely. Illustrations by Diane DiMassa. New York City: Routledge. Bornstein, Kate (2006). Hello, Cruel World: 101 Alternatives to Suicide for Teens, Freaks, and Other Outlaws. New York: Seven Stories Press. Bornstein, Kate; Bergman, S. Bear, eds. (2010). Gender Outlaws: The Next Generation. Berkeley, California: Seal Press. Bornstein, Kate (2012). A Queer and Pleasant Danger: A Memoir. Boston: Beacon Press. The portrait-film, "Kate Bornstein is a Queer & Pleasant Danger" by Sam Feder will be released in 2014 Bornstein, Kate (2013). My New Gender Workbook: A Step-by-Step Guide to Achieving World Peace Through Gender Anarchy and Sex Positivity. New York: Routledge. הספר כולל בתוכו שאלונים, חידות ומשימות אשר עוזרים להבין מה הוא מגדר ואיפה הוא פוגש אותנו בחיים. כמו כן הספר נוגע בסוגיות חברתיות, בזהויות, במאבק פוליטי ותאוריות הנוגעות להיררכיה ופמיניזם. Kate Bornstein Is a Queer and Pleasant Danger (קייט בורשטיין היא סכנה חורגת ונעימה) The Opposite Sex Is Neither (המין הנגדי איננו) Virtually Yours (וירטואלית שלך) Hidden: A Gender (נחבא: מגדר) Strangers in Paradox (זרים בפרדוקס) y2kate: gender virus 2000 (ווי2קייט: וירוס מגדר 2000) Hard Candy (סוכרייה קשה) Kate Bornstein: On Men, Women, and the Rest of Us מדיה וקבצים בנושא קייט בורנשטיין בוויקישיתוף אתר האינטרנט הרשמי של קייט בורנשטיין קייט בורנשטיין, ברשת החברתית אקס (טוויטר) מכתב פתוח למנהיגי קהילת הלהט"ב שנאבקים לשוויון בנישואין – מקייט בורנסטין, מתורגם בבלוג "רווחים לפני חיים". הבלוג של קייט ברנשטיין (באנגלית) מתוך האוטוביוגרפיה שלה "A Queer and Pleasant DangerZ: A Memoir". Staying alive: Kate Bornstein gives the finger to cancer, suicide, and the gender binary, openDemocracy, ‏2016-03-14 (באנגלית) Kate Bornstein is a Queer & Pleasant Danger | A Film By SAM FEDER, katebornsteinthemovie.com (באנגלית) Meet Kate Bornstein: 'Gender Outlaw', Refinery 29, Michael Segalov, 19 February 2016 אתר הקרן